text: Mand sparkede 13-årig dreng der kyssede hans søn
  06 oktober 2010 kl. 14.03
  En 53-årig mand fra Fredericia fik onsdag ved Retten i Kolding 30 dages ubetinget fængsel for vold mod en 13-årig dreng, skriver Fredericia Dagblad.
  Overfaldet skete på Fredericia Friskole i maj i år, da manden skulle hente sin søn efter skole. Sønnen legede en kysseleg med den 13-årige dreng. 
  Faderen misforstod situationen, da den 13-årige sad ovenpå hans søn. Han råbte til den 13-årige, at han skulle stoppe, hvorefter faderen gik hen og løftede den 13-årige op i nakkeskindet og tildelte ham spark på lænden.
  
  Udgifter til læge og psykolog 
  Den dømte nægtede sig skyldig og udbad sig betænkningstid i forhold til at anke dommen.
  Manden skal desuden betale den 13-åriges lægeomkostninger plus sagens omkostninger. Der kan muligvis også komme psykologudgifter til senere, som den 53-årige skal udrede.
  